„Nem kapok levegőt!” – újabb részletek derültek ki Hasogdzsi meggyilkolásáról
Egy névtelen forrás beszélt a CNN-nek a gyilkosságról készült hangfelvételről.
Ahogy korábban beszámoltunk róla, hangfelvétel készült a rendszerkritikus szaúdi újságíró, Dzsamál Hasogdzsi megöléséről. Az Isztambul szaúdi konzulátusán készült felvételt a török elnök, Recep Tayyip Erdogan megosztotta a szaúdi, amerikai és francia vezetéssel is, nem sokkal később Gina Haspel, a CIA igazgatója beszámolt a hallottakról az amerikai szenátusban.

Egy neve elhallgatását kérő forrás beszámolt a CNN-nek a hangfelvételről. Az illető azt állítja, egy lefordított leiratot látott, amely szerint a szaúdi újságíró percekig szenvedett, mielőtt meghalt volna.

  Nem kapok levegőt!

– ezek voltak Hasogdzsi utolsó szavai. A leirat megjegyzi, hogy ezután nem sokkal fűrészelő hangok hallhatók, valószínűleg ekkor darabolhatták fel a holttestet. Közben a daraboló – ahogyan korábban a Süddeutsche Zeitung is megírta – azt mondja a többieknek, hogy ha nem bírják a hangokat, hallgassanak zenét.

A leiratban olvasható az is, hogy a gyilkosság alatt több telefonhívást is lebonyolítanak az elkövetők – valószínűleg folyamatosan tájékoztatták a megrendelőt arról, hogy haladnak a dolgok.

A felvétel eredeti leiratát a török titkosszolgálat készítette, de azt még mindig nem tudni, hogyan készült a hangfelvétel, és hogyan került a török hatóságok birtokába.
gyilkosság hangfelvétel Hasogdzsi-ügy Dzsamál Hasogdzsi CNN